Studente laat klere waai vir droogtehulpVeeartsenystudente laat die klere waai vir liefdadigheid (Foto: Verskaf) Studente aan die Universiteit van Pretoria (UP) se Fakulteit Veeartsenykunde op Onderstepoort trek jaarliks hul geboortepakkies aan om deur middel van ŉ kalender die kollig te plaas op ŉ belangrike saak in Suid-Afrika. In die jongste kalender, oftewel “kaalender”, gooi die groep studente hul gewig in agter die Droogtehulp-projek onder leiding van Burre Burger. Teagan Scholtz, voorsitter van dié projek, het aan Maroela Media gesê die naakkalender is iets wat al jare lank gedoen word. “Die kalender is in 2008 begin, so vanjaar is die tiende jaar. Ons is nou besig met 2019 se kalender. Hierdie jaar se kalender was die eerste een wat bewusmaking oor iets probeer skep het. Daar was byvoorbeeld ŉ maand vir ‘red die boer’, een vir die beskerming van bye, vir die bewaring van renosters, teen diskriminasie en vir wreedheid-vrye skoonheidsprodukte,” het sy gesê. Die geld wat met die 2018-kalender ingesamel is, is aan ŉ plaaslike hospitaal geskenk ter ondersteuning van inloop-pasiënte. Die studente kon danksy hul kalender R40 000 aan die hospitaal skenk. Veeartsenystudente laat die klere waai vir liefdadigheid (Foto: Facebook) UP het hom van die begin af gedistansieer van dié kalender, maar die studente het besluit om steeds in hul private hoedanigheid daarmee aan te hou. “Die studente geniet dit altyd en sien baie uit na die kalender. Die fotograwe en modelle is almal studente, so dit is almal mense wat ons ken, en ons kom in ons vrye tyd bymekaar vir ŉ goeie doel,” het Scholtz gesê. Die kalender vir 2019 het ten doel om R40 000 in te samel om aan Burre Burger se bekende Droogtehulp-projek te skenk. Scholtz het gesê die veeartseny-studente is intens besorg oor diere en hoe die droogte hulle beïnvloed, en dit is daarom dat hulle op die water-tema besluit het. “Ons wil doen wat ons kan om vir diere [in nood] geld in te samel. Die waterkrisis is iets wat ons almal raak en ons is baie passievol daaroor. Dit lê ons baie na aan die hart. Ons sal onsself letterlik kaal uittrek daarvoor,” het sy bygevoeg. Die studente berei voor vir ‘n fotosessie (Foto: Facebook) “Die naaktheid sit almal op dieselfde vlak, sonder enige groepies of stereotipes. Almal is op dieselfde vlak as jy kaal of semi-kaal daar staan. Dit is net ŉ groep mense wat bymekaar kom vir ŉ belangrike saak,” het sy gesê. Scholtz verduidelik dat almal op die dag waarop die foto’s geneem word, ŉ japon of ŉ handdoek saamneem. “Almal hou hul japonne en handdoeke aan totdat die fotograwe hulle reg posisioneer het, dan word die japon uitgetrek en die handdoek verwyder, en dan word die foto geneem,” het sy gesê. “Ons probeer regtig dit vir almal so gemaklik as moontlik maak. Almal neem vrywillig deel en kan sê hoeveel hulle bereid is om in die foto’s te wys. Hulle kan ook kies of hulle saam met mans, vroue of albei afgeneem wil word. Aan die einde is dit eintlik net ŉ lekker geleentheid waar almal kan pret hê en gelukkig kan wees – terwyl ons die diere help.” Vir meer inligting of bestellings van die kalender stuur ŉ e-pos na v[email protected] of besoek hul Facebook-blad.